„ Þetta er auðvitað mjög alvarlegt mál , “ segir Njáll Trausti Friðbertsson , þingmaður Sjálfstæðisflokksins , um það þegar flugmaður Icelandair lýsti yfir neyðarástandi þegar hann var að koma inn til lendingar á Keflavíkurflugvelli snemma á mánudagsmorgun . Lítil einkaþota sem sinnir sjúkraflugi hafði runnið út af flugbrautinni með átta manns innanborðs og hafnað í kanti við enda hennar . Hin flugbraut Keflavíkurflugvallar var lokuð tímabundið vegna ísingar og því átti að senda flugvél Icelandair á Reykjavíkurflugvöll sem var varaflugvöllur í flugáætlun vélarinnar . Hins vegar var Reykjavíkurflugvöllur lokaður en hann er lokaður allri umferð frá kl. 23 að kvöldi til kl. 7 að morgni alla virka daga og frá kl. 23 að kvöldi til kl. 8 að morgni um helgar samkvæmt starfsleyfi Heilbrigðiseftirlits Reykjavíkurborgar . Njáll Trausti , sem var formaður starfshóps um framtíð innanlandsflugs og var flugumferðarstjóri á Akureyrarflugvelli áður en hann tók sæti á Alþingi 2016 , segir að stórefla þurfi varaflugvelli fyrir millilandaflug í Reykjavík , á Akureyri og á Egilsstöðum . Hann segir að skorið hafi verið niður til varaflugvalla síðan árið 2011 en á sama tíma hafi millilandaflug „ belgst út “ , eins og Njáll orðar það . Njáll bendir á að hann hafi skilað skýrslu í desember undir heitinu „ Uppbygging flugvallakerfisins og efling innanlandsflugsins sem almenningssamgangna “ . Þar hafi meðal annars verið bent á að millilandaflugvellirnir í Keflavík , Reykjavík , Akureyri og á Egilsstöðum yrðu skilgreindir sem kerfi með sameiginlegum kostnaðargrunni og Isavia falin fjárhagsleg ábyrgð á rekstri , viðhaldi og uppbyggingu þeirra . „ Á sama tíma og umferð um Keflavíkurflugvöll hefur margfaldast frá 2010 hefur uppbygging varaflugvalla setið eftir , “ segir Njáll . Hann bendir á að sinna þurfi ýmsum framkvæmdum á varaflugvöllunum í Reykjavík , Akureyri og á Egilsstöðum en til þess þurfi aukið fjármagn til flugvallanna .